רונלד לי ארמי

רונלד לי ארמי (באנגלית: Ronald Lee Ermey, נקרא בדרך כלל ר. לי ארמי; ‏24 במרץ 1944 - 15 באפריל 2018) היה שחקן קולנוע אמריקאי ומדריך טירוני מארינס בדימוס בדרגת רב-סמל. התפרסם בעיקר בזכות תפקידיו בסרטים "שבעה חטאים", "גבר מת מהלך", "מיסיסיפי בוערת", ובשני הסרטים העדכניים בסדרת סרטי האימה "המנסרים מטקסס". על תפקידו בתחילת הסרט "מטאל ג'אקט" היה ארמי מועמד לפרס גלובוס הזהב. ארמי נולד בעיר אמפוריה שבקנזס. הוא התגייס לחיל הנחתים בשנת 1961 ושירת ברחבי ארצות הברית בתור סמל משמעת במשך שנתיים. הוא השתתף במלחמת וייטנאם ושירת במשך 14 חודשים באגף התמיכה הקרקעית. את שארית שירותו לאחר המלחמה העביר בעיקר במסעות חובה צבאיים באוקינאווה שביפן. בעקבות פציעות שעבר נאלץ לפרוש לאחר 11 שנות שירות בדרגת סמל משנה. בשנת 2002 הועלה ארמי כאות הוקרה על שירותו במארינס לדרגת Gunnery Sergeant, המקבילה לדרגת רב-סמל. את הדרגה קיבל ממפקד חיל הנחתים הגנרל ג'יימס ג'ונס. לאחר שסיים את שירותו הצבאי עבר לחיות בפיליפינים ולמד דרמה וקרימינולוגיה ב"אוניברסיטת מנילה". הוא נהג לערוך מופעים להעלאת המוראל בגזרות הלחימה של צבא ארצות הברית באפגניסטן ובמפרץ הפרסי. לארמי שתי בנות מנישואיו הראשונים, וארבעה ילדים עם אשתו השנייה נילה ארמי. כישוריו וניסיונו הצבאי של ארמי היו הבסיס להתחלת דרכו כשחקן, את דרכו התחיל בדרמת המלחמה "הנערים בפלוגה סי" בה שיחק מדריך טירונים העומדים להישלח לווייטנאם. ארמי עבד עם פרנסיס פורד קופולה ושימש לו יועץ טכני ביצירתו "אפוקליפסה עכשיו" בה גם שיחק בתפקיד קטן בתור טייס מסוק קרב. לאחר מכן עבד עם לואיס גוסט ג'וניור בסרט "קצין וג'נטלמן" וייעץ לו בנוגע לתפקיד סמל אמיל פולי, מדריך הטירונות הקשוח של הצי האמריקאי עליו זכה גוסט באוסקר. ב-1987 שכר סטנלי קובריק את שירותיו של ארמי כדי שיהווה יועץ טכני למדריך טירוני המארינס בחלק הראשון של הסרט "מטאל ג'אקט". קובריק, שהתלהב ממשחקו של ארמי, בחר לבסוף לתת לו את תפקיד מפקד הכשרת הטירונים הארטמן. ארמי זכה לכבוד רב מקובריק, שנתן לו את האפשרות לכתוב בעצמו את הדיאלוגים שלו עם חיילי המחלקה. הופעתו הקצרה בסרט זיכתה את ארמי בשבחים ובמועמדות לפרס גלובוס הזהב לשחקן המשנה הטוב ביותר. בשנה שלאחר מכן, בתפקידו הראשון מחוץ לתדמית הצבאית שבנה לעצמו, שיחק ארמי בדרמת הפשע של אלן פארקר "מיסיסיפי בוערת" בתור טילמן, מושל העיירה הנגועה בגזענות. ב-1989 שיחק בקומדיית הפשע "עף עם הרוח", ב-1991 בדרמת הפעולה "חיילי צעצוע", וב-1994 הופיע בסרטו של סטיבן סיגל "על קרקע בוערת". ב-1995 התפרסם בדרמה הפסיכולוגית של דייוויד פינצ'ר "שבעה חטאים", בה גילם את מפקח המשטרה, ובזכות הופעתו בדרמת הפשע "גבר מת מהלך" בתור קלייד, אביה של הנערה אותה רצח באכזריות הנידון למוות מת'יו פונסלט (שון פן). ארמי גילם את השופט בסרט "רצח מדרגה ראשונה", ודיבב את בובת חייל הצעצוע בסרט האנימציה "צעצוע של סיפור" (את התפקיד המשיך לדבב גם בסרטי ההמשך "צעצוע של סיפור 2" ו"צעצוע של סיפור 3"). ב-2001 שיחק בקומדיה "להציל את סילברמן". ב-2003 הופיע במותחן האימה "ווילארד" בתפקיד הבוס הנוקשה של ווילארד סטילס (קריספין גלובר). ארמי גילם את השריף הסדיסט הוייט ממשפחת הקניבלים יואיט בשתי הפקותיו העדכניות של מייקל ביי לסרט האימה הקלאסי "המנסרים מטקסס". ב-2009 הגיש ארמי את התוכנית "אר. לי ארמי יוצא לקרב", הסוקרת את מיטב כלי הנשק של הצבאות המתקדמים בעולם. התוכנית שודרה בערוץ ההיסטוריה. הנערים בפלוגה סי (1978) אפוקליפסה עכשיו (1979) מטאל ג'אקט (1987) מיסיסיפי בוערת (1988) המצור על בסיס גלוריה (1989) עף עם הרוח (1989) אבן שטנית (1989) הקרע (1990) הטרור שבפנים (1991) חיילי צעצוע (1991) כישף (1993) סומברסי (1993) על קרקע בוערת (1994) רצח מדרגה ראשונה (1995) לעזוב את לאס וגאס (1995) שבעה חטאים (1995) צעצוע של סיפור (1995) גבר מת מהלך (1995) עיר הרשע (1996) הרוכבים הנועזים (1997) רכבת שעשועים (1997) המוען (1997) מאסר עולם (1999) צעצוע של סיפור 2 (1999) פקטור הכאוס (2000) הפלא של סקס (2000) רעה כלבבו (2001) לקחת צד (2001) על הגבול (2001) מגידו: קוד אומגה 2 (2001) Run Ronnie Run!‏ (2002) אגם המוות (2002) ווילארד (2003) המנסרים מטקסס (2003) הגבר של הבית (2005) המסרים מטקסס:ההתחלה (2006) היפוך (2007) צעצוע של סיפור 3 (2010) I'm Dangerous Tonight‏ (1990) - סרט טלוויזיה של USA Network אקשן (1999) מדיה וקבצים בנושא רונלד לי ארמי בוויקישיתוף אתר האינטרנט הרשמי של רונלד לי ארמי רונלד לי ארמי, ברשת החברתית אקס (טוויטר) רונלד לי ארמי, במסד הנתונים הקולנועיים IMDb (באנגלית) רונלד לי ארמי, באתר AllMovie (באנגלית) רונלד לי ארמי, באתר Rotten Tomatoes (באנגלית) רונלד לי ארמי, במסד הנתונים הקולנועיים KinoPoisk (ברוסית) רונלד לי ארמי, באתר MusicBrainz (באנגלית) רונלד לי ארמי, באתר "Find a Grave" (באנגלית)